text: 
  I de kommende år bør det blive lettere at hæve kvalitetsniveauet på 
  vore højere læreranstalter. Et ønske som industrien åbenbart deler med 
  flere studerende.
  
  Et bredt flertal i Folketinget indgik nemlig i juni et forlig om en 
  ny styrelseslov. Det opfylder langt hen ad vejen Dansk Industris 
  ønsker om en styrkelse af ledelsesstrukturen på de højere læreanstalter
  . Loven fremmer en klar ansvarsplacering og det selvstyre, der skal 
  til for at skabe fornyelse.
  
  Det er en lov, der rummer muligheder. De skal bruges, når loven 
  træder i kraft efter årsskiftet. Først og fremmest til at øge 
  kvaliteten af undervisningen og forskningen. Øget kvalitet er vejen til
   større beskæftigelsesmuligheder i industrien for de færdiguddannede. 
  Det er kvalitet, der gør dansk industri konkurrencedygtig. Det er en 
  klar følge af den ny styrelseslov, at det nu er overladt til de 
  enkelte uddannelsesinstitutioner at fastlægge adgangskrav og sikre et 
  stadigt højere niveau gennem hele uddannelsesforløbet. Det er en 
  udvikling, som industrien hilser velkommen. Det betyder naturligvis også
  , at det ikke vedvarende er muligt at uddanne flere og flere for de
   samme midler.
  
  
  
  